
          AVIZ

   asupra propunerii legislative  pentru completarea art. 295 alin. (1) din Legea nr.571/2003 privind Codul Fiscal


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  pentru completarea art. 295  alin. (1) din Legea nr.571/2003 privind Codul Fiscal, trimis cu adresa     nr. P.l.x 614 din 3 iulie 2006, înregistrată sub nr. 31/923 din 3 iulie 2006. 



Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 29 iunie 2006.



Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 6 septembrie 2006.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului trimis cu adresa  nr. 1376 din 27.04.2006, prin care nu susţine adoptarea propunerii legislative şi avizul favorabil al Consiliului Legislativ trimis cu adresa nr. 463 din 03.04.2006. Cu prilejul dezbaterilor s-a constatat că propunerea legislativă nu este oportună în ceea ce priveşte stabilirea impozitului pe teren la 50% pentru proprietarii de terenuri amplasate în extravilan, întrucât s-au acordat facilităţi fermierilor prin Ordonanţa Guvernului nr. 20/2006 privind acordarea de facilităţi producătorilor agricoli şi crescătorilor de animale în perioada de preaderare la Uniunea Europeană. Referitor la art. 2 din propunerea legislativă, este necesar să se precizeze faptul că, Ordonanţa de urgenţă a Guvernului nr. 21/2006 pentru modificarea Legii nr. 571/2003 privind Codul fiscal, alin. (1) al art. 295 a fost modificat, în sensul că s-a schimbat deja destinaţia impozitului pentru terenul amplasat în extravilan, de la bugetul de stat la bugetul local, întrucât autorităţile administraţiei publice locale deţin baze de date cu situaţia proprietarilor de terenuri situate în extravilan şi au capacitatea de a administra impozitul pe terenurile din extravilan localităţilor.

În urma dezbaterilor, cu majoritate de voturi, s-a hotărât avizarea negativă a propunerii legislative.


În raport de obiectul şi conţinutul său, , proiectul de lege face parte din categoria legilor ordinare.
               PREŞEDINTE,
SECRETAR,

    Sergiu ANDON
George BĂEŞU

     Consilier,

Nicoleta Segărceanu

